**Ministru kabineta noteikumu projekta „Grozījums Ministru kabineta 2013.gada 5.marta noteikumos Nr.118 „Kārtība, kādā lauksaimniecībā izmantojamo zemi ierīko mežā, kā arī izsniedz atļauju tās ierīkošanai”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Lauksaimniecības un lauku attīstības likuma 10.1panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Par Meža likuma objektu, pamatojoties uz Meža likuma 3.panta pirmās daļas 2.punktu un pārejas noteikumu 22.punktu, no 2015.gada 1.janvāra tiks uzskatīta arī citas zemes lietošanas kategorijas zeme 0,5 ha un lielākā platībā, uz kuras ir izveidojusies mežaudze ar koku vidējo augstumu vismaz pieci metri un kur mežaudzes šķērslaukums ir vienāds ar vai lielāks par mežaudzes minimālo šķērslaukumu. No kā izriet, ka šādas platības turpmāk būs jāreģistrē Meža valsts reģistrā, veicot savā īpašumā esoša meža inventarizāciju vai iesniedzot pārskatu Valsts meža dienestā par meža ieaudzēšanu.Meža likuma 1.panta 22.punkts nosaka, ka meža ieaudzēšana ir pasākumu kopums meža ieaudzēšanai zemē, kas Nekustamā īpašuma valsts kadastra informācijas sistēmā (turpmāk – NĪVKIS) nav reģistrēta kā mežs. Atbilstoši Ministru kabineta 2012.gada 2.maija noteikumu Nr.308 „Meža atjaunošanas, meža ieaudzēšanas un plantāciju meža noteikumi” (turpmāk – noteikumi Nr.308) 22.punktam mežaudzi var atzīt par ieaudzētu, ja meža īpašnieks vai tiesiskais valdītājs atbilstoši normatīvajiem aktiem par Meža valsts reģistra informācijas apriti iesniedz Valsts meža dienestā pārskatu par meža ieaudzēšanu. Ieaudzēto mežaudzi meža īpašnieks var reģistrēt par plantāciju mežu, ja tā atbilst noteikumu Nr.308 27.punktā minētajiem kritērijiem.Reģistrējot zemes īpašumā izveidojušos mežaudzi kā plantāciju mežu, zemes īpašniekam tiek atvieglota meža apsaimniekošana. Meža likuma 24.panta otrā daļa paredz, ka uz plantāciju mežiem neattiecas likumā noteiktā koku ciršanas un meža atjaunošanas kārtība, kā arī atbilstoši Ministru kabineta 2012.gada 18.decembra noteikumu Nr.889 „Noteikumi par atmežošanas kompensācijas noteikšanas kritērijiem, aprēķināšanas un atlīdzināšanas kārtību” pielikumam, kompensācija par plantāciju meža atmežošanu, pārveidojot to atpakaļ lauksaimniecībā izmantojamā zemē, (turpmāk – lauksaimniecības zeme) nav jāmaksā. Tādējādi tiek atvieglota atmežošanas kārtība zemes īpašniekiem, kas vēlas atsākt nodarboties ar lauksaimniecisko ražošanu.Kārtību lauksaimniecības zemes ierīkošanai mežā nosaka Ministru kabineta 2013.gada 5.marta noteikumi Nr.118 „Kārtība, kādā lauksaimniecībā izmantojamo zemi ierīko mežā, kā arī izsniedz atļauju tās ierīkošanai” (turpmāk – noteikumi Nr.118). Noteikumu Nr.118 7.punkts paredz, ka zemes īpašniekam, lai mežā ierīkotu lauksaimniecības zemi, jāsaņem pašvaldības, kuras administratīvajā teritorijā atrodas zemes īpašums, izsniegta atļauja. Lai samazinātu administratīvo slogu zemes īpašniekiem, kas vēlas atjaunot lauksaimniecības zemi un to izmantot lauksaimnieciskajai ražošanai, noteikumu grozījumu mērķis ir noteikt, ka līdz 2020.gada 1.janvārim pašvaldības izsniegta atļauja lauksaimniecības zemes ierīkošanai mežā nav nepieciešama, ja tā tiek ierīkota mežā, kas Meža valsts reģistrā reģistrēts kā plantāciju mežs. Tiesiskais regulējums veicinās arī situācijas sakārtošanu gadījumos, kad faktiskā (*de facto*) zemes izmantošana (mežs) atšķiras no tiesiskās (*de jure*) situācijas, kad NĪVKIS reģistrēts cits zemes lietošanas veids. |
| 3. | Projekta izstrādē iesaistītās institūcijas | Zemkopības ministrija, lauksaimnieku nevalstiskās organizācijas. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki un tiesiskie valdītāji, kam Meža valsts reģistrā mežaudze reģistrēta kā plantāciju mežs. |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz samazināt administratīvo slogu meža īpašniekiem un tiesiskajiem valdītājiem, kas plantāciju mežos vēlas ierīkot lauksaimniecības zemi. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ministru kabineta noteikumu projekts „Grozījums Ministru kabineta 2012.gada 2.maija noteikumos Nr.308 „Meža atjaunošanas, meža ieaudzēšanas un plantāciju meža noteikumi””, novērsīs pretrunu ar noteikumu projektu, paredzot papildināt noteikumus Nr.308 ar 34.¹punktu, nosakot izņēmuma gadījumu, kad meža īpašnieks vai tiesiskais valdītājs var iesniegt Valsts meža dienestā iesniegumu platības izslēgšanai no Meža valsts reģistra. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

*Anotācijas III un V sadaļa – projekts šīs jomas neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, informācija par noteikumu projektu publicēta Zemkopības ministrijas mājas lapas ([www.zm.gov.lv](http://www.zm.gov.lv)) sadaļā „Sabiedriskā apspriešana”, nodrošinot sabiedrības viedokļa sniegšanas iespēju noteikumu projekta izstrādes gaitā. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Priekšlikumi par noteikumu projektu no sabiedrības locekļiem netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Valsts meža dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. Normatīvā akta izpilde tiks nodrošināta institūciju līdzšinējo funkciju ietvaros. |
| 3. | Cita informācija | Nav. |

Zemkopības ministrs J.Dūklavs

09.12.2014. 10:26

751

A.Staškova

67027345, Anda.Staskova@zm.gov.lv